2018 m. rugpjūčio 6 d. pareikštas ieškinys byloje Veit / ECB
(Byla T-474/18)
Proceso kalba: vokiečių
Šalys
Ieškovas: Sebastian Veit (Frankfurtas prie Maino, Vokietija), atstovaujamas advokato K. Kujath
Atsakovas: Europos Centrinis Bankas
Reikalavimai
Ieškovas prašo:
panaikinti 2018 m. sausio 3 d. atsakovo sprendimą dėl atlyginimų grupės ir pakopos nustatymo ieškovui nuo 2018 m. sausio 1 d. tiek, kiek juo ieškovui nustatyta tik F/G atlyginimų grupės 17 pakopa,
panaikinti 2018 m. gegužės 25 d. atsakovo sprendimą atmesti ieškovo prašymą nuo 2018 m. sausio 1 d. nustatyti F/G atlyginimų grupės 83 pakopą,
priteisti iš atsakovo bylinėjimosi išlaidas.
Ieškinio pagrindai ir pagrindiniai argumentai
Ieškinys grindžiamas toliau nurodytais pagrindais.
Vienodo požiūrio principo pažeidimas
Pirmajame ieškinio pagrinde nurodoma, kad atsakovas vidaus kandidatų atveju – kitaip nei išorės kandidatų, kurių situacija per identišką atrankos procedūrą yra panaši, atveju – tik ribotai atsižvelgė į svarbią profesinę patirtį.
Bendrosios rūpinimosi pareigos principo pažeidimas
Antrajame ieškinio pagrinde teigiama, kad atsakovas, nustatydamas atlyginimų grupę ir pakopą, ieškovą – savo paties pareigūną – be objektyvios priežasties vertino nepalankiau nei kandidatus, kurie su atsakovu dar nebuvo susiję tarnybos santykiais.
____________